ΓΡΑΠΤΗ ΕΡΩΤΗΣΗ P-3127/98

υποβολή: Antonio Graziani (PPE) προς την Επιτροπή

(8 Οκτωβρίου 1998)

Θέμα: Ζημιές από τις πλημμύρες που έπληξαν την Versilia

Στις 29 Σεπτεμβρίου 1998 τεράστιες πλημμύρες έπληξαν την περιοχή της Versilia στην Τοσκάνη, προκαλώντας σοβαρότατες ζημιές στις γεωργικές καλλιέργειες και στις κατοικίες.

Κυρίως επλήγησαν οι κοινότητες Camaiore, Pietrasanta και Massarosa, στις οποίες διαπιστώθηκε μια σειρά από κατολισθήσεις που κατέστρεψαν ανθοκομικές εκμεταλλεύσεις, βιοτεχνίες, τουριστικές και εμπορικές επιχειρήσεις, δηλ. στην ουσία τις κυριότερες οικονομικές δραστηριότητες της περιοχής.

Ζητείται από την Επιτροπή να αναφέρει εάν είναι ενήμερη σχετικά με την εν λόγω φυσική καταστροφή και εάν πρόκειται να διαθέσει γρήγορα βοήθεια από το Ταμείο για την αντιμετώπιση των καταστροφών.

Καλείται, εξάλλου, να αναφέρει εάν προτίθεται, με τις πιστώσεις του ΕΓΤΠΕ και του Ευρωπαϊκού Ταμείου Περιφερειακής Ανάπτυξης καθώς και σύμφωνα με την αρμόζουσα διαδικασία, να αναλάβει δράση βοήθειας και ηθικής στήριξης προκειμένου να αποκατασταθούν οι ζημιές που προκλήθηκαν σε καλλιέργειες, εγκαταστάσεις και κατοικίες.

Τέλος, καλείται η Επιτροπή να ενεργήσει σε συντονισμό με τα μέτρα της ιταλικής κυβέρνησης και των ιταλικών τοπικών αρχών και σύμφωνα με την ταχύτερη κατά το δυνατόν διαδικασία.

Απάντηση του κ. Santer εξ ονόματος της Επιτροπής

(12 Νοεμβρίου 1998)

Η Επιτροπή συμμετέχει στην απόγνωση των πληθυσμών που πρόσφατα επλήγησαν από τις πλημμύρες σε διάφορες περιοχές της Κοινότητας και ιδίως στην Τοσκάνη.

Η Επιτροπή κατανοεί και συμμερίζεται τις ανησυχίες και τις επιθυμίες που εκφράζονται από το αξιότιμο μέλος του Κοινοβουλίου. Ωστόσο, η Επιτροπή υπενθυμίζει ότι δεν υπάρχει στο κοινοτικό επίπεδο Ταμείο για την αντιμετώπιση των καταστροφών και ότι έχει καταργηθεί η παροχή άμεσης ενίσχυσης στους ευρωπαίους πολίτες θύματα καταστροφών. Το Κοινοβούλιο ακύρωσε το κονδύλι του γενικού προϋπολογισμού της Κοινότητας που ήταν αφιερωμένο στις έκτακτες ενισχύσεις στο εσωτερικό της Κοινότητας.

Όσον αφορά την ανασυγκρότηση των παραγωγικών ικανοτήτων των περιοχών που έχουν πληγεί, η Κοινότητα θα μπορούσε να παρέμβει οικονομικά μέσω των διαρθρωτικών ταμείων, στις ζώνες προτεραιότητας. Δεδομένου ότι δεν περιλαμβάνονται μεταξύ των ζωνών προτεραιότητας, οι κοινότητες που αναφέρονται από το αξιότιμο μέλος δικαιούνται παρεμβάσεων αποκλειστικά κλαδικού (όπως οι ενισχύσεις υπέρ της γεωργίας) ή οριζόντιου χαρακτήρα (όπως οι ενισχύσεις υπέρ της επαγγελματικής κατάρτισης και της απασχόλησης).

Στο πλαίσιο αυτό και απλώς ενδεικτικά, οι γεωργικές εκμεταλλεύσεις, που υποβάλλουν επενδυτικά σχέδια για να καταστούν εκ νέου παραγωγικές, θα μπορούσαν κατ' αρχήν να λάβουν ενισχύσεις από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - Τμήμα Προσανατολισμού, βάσει του στόχου 5A. Οι προϋποθέσεις επιλεξιμότητας και οι προβλεπόμενες επενδύσεις ελέγχονται από τις περιφερειακές αρχές (Assessorato all'Agricoltura).

Όσον αφορά τις παραγωγικές επενδύσεις εκτός του γεωργικού τομέα καθώς και για τις υποδομές, οι ενδιαφερόμενες αρχές θα μπορούσαν να ζητήσουν δάνεια από την Ευρωπαϊκή Τράπεζα Επενδύσεων με τη συνήθη διαδικασία. Εδώ και μερικά χρόνια, η Επιτροπή έχει δημιουργήσει επίσης ένα Ευρωπαϊκό Ταμείο Επενδύσεων που χορηγεί εγγυήσεις υπέρ των μικρομεσαίων επιχειρήσεων (ΜΜΕ) και υπέρ επενδύσεων σε υποδομές.

Γενικότερα, οι πλημμύρες που πλήττουν το έδαφος της Κοινότητας θέτουν το πρόβλημα της διαχείρισης του εδάφους και της χωροταξίας, τομείς για τους οποίους αρμόδια είναι τα κράτη μέλη. Τα κράτη αυτά οφείλουν να λαμβάνουν μέτρα για την πρόληψη τέτοιου είδους φυσικών καταστροφών.